जम्मू, 25 फऱवरी। रहबर-ए-तालीम ते प्राईमरी स्कूलें च थर्ड टीचर दे तौर उप्पर कम्म करने आह्‌ले उस्तादें गी इसलै मते मुश्कल हालात च कम्म करना प’वा दा ऐ कीजे मैंह्‌गाई दे इस दौर च उनेंगी छड़ा 1500 रने म्हीना वेतन मिला करदा ऐ जेह्‌दे कन्नै ओह् अपना ते अपने ञ्यानें दा टिड्ढ पालने, उंदी पढ़ाई दा खर्च ते परोआर दियें दूइयें लोड़ें गी पूरा नेईं करी सकदे। एह् टीचर दौं बेल्ले दी रूट्‌टी ते बाल बच्चें दे कन्नै-कन्नै अपने मा-प्यो दियें लोड़ें गी कियां पूरा करदे होङन, इस गल्ला दा अंदाज़ा शायद ओह् लोक नेईं लाई सकदे जोह्‌डे ज्हारां रपे म्हीना वेतन लैने दे बावजूद रिश्वत ते भ्रश्टाचार दी दल दल च फसे दे न। इयै जनेह् सरकारी कर्मचारी ते 1500 रपे कोला बी मती रकम बेमतलब मीटिंगें च होने आह्‌ली चाह् पार्टी च इक्कै दिन डोआई ओड़दे न। ओह् कुसा दी मजबूरी ते दुख दर्द केह् समझी सकदे न।